**PREDKLADACIA SPRÁVA**

Predložený návrh zákona, ktorým sa mení a dopĺňa zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a ktorým sa mení zákon č. 431/2002 Z. z. o účtovníctve v znení neskorších predpisov sa predkladá v súlade s Plánom legislatívnych úloh vlády Slovenskej republiky na rok 2024 (úloha č. 11 v mesiaci september) a na základe súhlasného stanoviska predsedu vlády Slovenskej republiky k žiadosti o zmenu termínu plnenia úlohy do 31. marca 2025).

Cieľom novely zákona je precizovanie definície registratúrneho záznamu v nadväznosti na jeho podobu a zavedenie nového základného pojmu transformácia registratúrnych záznamov vrátane ustanovenia pravidiel tohto procesu.

Novela zákona má snahu jednoznačne definovať prechod vlastníckeho práva na štát pri nájdení archívneho dokumentu za podmienok, kedy pôvodné vlastnícke práva už nie je možné určiť; upraviť práva a povinnosti zriaďovateľa archívu a vypustiť možnosť, aby zriaďovateľ archívu alebo vlastník archívneho dokumentu žiadal od ministerstva finančný príspevok spojený s ochranou nimi spravovaných archívnych dokumentov.

Novela zákona zároveň reaguje na aplikačnú prax na úseku elektronického vyhotovovania evidenčných listov archívnych fondov a archívnych zbierok, obmedzenia prístupu k údajom v evidencii úbytkov, vyrubovania správnych poplatkov za vydanie odpisu, výpisu, potvrdenia z archívneho dokumentu a vyhotovenie kópie archívneho dokumentu; za vyhotovenie kópie archívneho dokumentu, ktorý vyhľadal žiadateľ pri štúdiu v bádateľni archívu sám, uhrádza len náklady spojené s jej vyhotovením.

Cieľom novely je špecifikovať typ poplatku pri vydaní odpisu, výpisu, potvrdenia z registratúrneho záznamu a kópie registratúrneho záznamu (úhrada nákladov alebo správny poplatok); ustanoviť povinnosť predložiť návrh na osobitné vyradenie všetkých registratúrnych záznamov zanikajúceho pôvodcu registratúry, odovzdať všetky registratúrne záznamy určenému archívu a zároveň uložiť registratúrne záznamy bez trvalej dokumentárnej hodnoty, o ktorých tak rozhodol štátny archív do uplynutia lehôt uloženia.

Novela ďalej precizuje spôsoby autorizácie elektronických registratúrnych záznamov v súlade s § 23 zákona o eGovernmente; upravuje oprávnenie osvedčovať zhodu s obsahom registratúrnych záznamov vzniknutých z činnosti pôvodcu registratúry správcovi, ktorý spravuje jeho registratúrne záznamy, ak pôvodca registratúry zanikol bez právneho nástupcu; zosúlaďuje kompetencie štátneho zamestnanca vykonávajúceho štátny odborný dozor s oprávneniami pracovníka kontroly vykonávajúceho kontrolu podľa zákona č. 10/1996 Z. z. o kontrole v štátnej správe v znení neskorších predpisov, upravuje povinnosť sprístupniť kontrolou požadované dokumenty priamo v informačnom systéme (nahliadnutím) a upravuje výšku pokuty za priestupok a správny delikt, nakoľko táto nebola predmetom novelizácie od začatia platnosti tohto zákona v roku 2002.

Návrh zákona je v súlade s Európskou chartou miestnej samosprávy.

Návrh zákona bol predmetom medzirezortného pripomienkového konania v dňoch 7. januára až 27. januára 2025, ktorého výsledky sú uvedené vo vyhodnotení medzirezortného pripomienkového konania a návrh zákona sa predkladá bez rozporov.